Tsikijnaá jngo xi̱ta̱ fariseo ra tsiꞌkìn Nicodemo ra ti̱ꞌkoa̱ xi̱ta̱ ítjòn tsikijna‑la̱ xi̱ta̱ judío.
Jè xi̱ta̱ ra̱kìi̱,
jñò kijì nga kiì katsíjen‑la̱ Jesús nga kitsò‑la̱:
―Maestro,
ꞌya‑náji̱n nga jè Nainá isìkasén‑li nga ma ko̱kón‑ya‑náji̱n,
nga̱ jngo xi̱ta̱ ra mì tsa Nainá tíjnako̱,
mì kì ko̱ma‑la̱ ko̱ꞌsín ꞌsi̱in koni ꞌsín tjín jñà kjo̱xkón ra ꞌnì.
ꞌKia̱á kitsò Jesús:
―Ngi kjo̱hixi̱í ra xin‑la,
jè xi̱ta̱ ra mì kì jtsín xi̱tse̱ india‑ni mì kì ko̱ma ske̱ kóꞌsín batéxoma Nainá.
Jè Nicodemo ꞌkia̱á iskonangi‑la̱,
kitsò:
―¿Kóꞌsín ko̱ma‑ni nga jtsín xi̱tse̱ india‑ni jngo xi̱ta̱ ra ijye jchínga?
¿A maá kjoa̱haꞌsen india‑ni i̱ndsi̱ꞌba̱ na̱‑la̱,
ko̱ a̱kjòn jtsín india‑ni?
Jesús kitsó‑la̱:
―ꞌKoa̱á xin kixi̱‑la,
jè ra mì a̱ꞌta ꞌtse̱ nandá ko̱ a̱ꞌta ꞌtse̱ Inìma̱ Tsje‑la̱ Nainá jtsín‑ni,
mì kì ko̱ma kjoa̱haꞌsen‑jin ñánda̱ nga jè Nainá tíbatéxoma.
Jè ra a̱ꞌta ꞌtse̱ xi̱ta̱ tsin‑ni,
sakó‑la̱ kjo̱binachon a̱ꞌta ꞌtse̱ ijo‑la̱;
ko̱ jè ra a̱ꞌta ꞌtse̱ Inìma̱ Tsje‑la̱ Nainá tsin‑ni,
sakó‑la̱ kjo̱binachon a̱ꞌta ꞌtse̱ inìma̱‑la̱.
Kì tà chjàn maxkón‑li koni ꞌsín kàxin‑la:
“Nga machjeén‑ní nga jtsín xi̱tse̱ india‑ni jñà xi̱ta̱.”
Jè tjo̱ ꞌba‑ní ni̱ ta ñánda̱ mejèn‑la̱,
naꞌyá‑la̱ nga fane,
tanga mì kì ꞌyeé ñánda̱ nchrabá‑nì ko̱ ñánda̱ fì.
ꞌKoa̱á ꞌsín kjòn ngaꞌtsì ra a̱ꞌta ꞌtse̱ Inìma̱ Tsje‑la̱ Nainá tsin‑ni.
ꞌKia̱á kitsò Nicodemo:
―¿Kóꞌsín ko̱ma‑la̱ nga ko̱ꞌsín ko̱ma kjoa̱ kìi̱?
Jesús kitsó‑ní:
―Ngaji̱,
maestro tijna‑la̱ na̱xi̱ndá Israel,
¿mé‑ni mì ꞌya‑ni kjoa̱ kìi̱?
Ngi kjo̱hixi̱í ra xin‑la:
Jé nakjoá‑ji̱n kjoa̱ ra naꞌyá‑ji̱n,
ko̱ jé ꞌbèna̱jmí‑ji̱n kjoa̱ ra kijcha‑ji̱n,
tanga mì kì makjiín‑no ꞌén ra ꞌbèna̱jmí‑ji̱n.
Tsa mì kì makjiín‑no ꞌkia̱ nga ꞌbenájmí‑no kjoa̱ ra ꞌtse̱ i̱sàꞌnde,
¿a tà jé ko̱kjiín‑najiòn tsa ꞌkenájmí‑no kjoa̱ ra chon ya̱ ján ngajmi?
’Ni̱ kjè tsa yá ra fìmijìn ján ngajmi,
ta̱ jngo jè Iꞌndí‑la̱ Xi̱ta̱,
nga̱ jé ra ya̱ ꞌji‑ni ya̱ ján ngajmi.
Koni ꞌsín kiꞌsìn Moisés ya̱ i̱ꞌnde kixì ñánda̱ nga tsikima nga iskiítje̱n jngo ye̱ ki̱cha̱ nga tsikítja̱ꞌbáꞌta yá,
jè Iꞌndí‑la̱ Xi̱ta̱,
ꞌkoa̱á ti̱ꞌsín tjínè‑la̱ nga tjáhitje̱n,
mé‑ni ngaꞌtsì ra ko̱kjiín‑la̱ ra a̱ꞌta ꞌtse̱,
mì tsa jchi̱ja‑jìn,
ta isa̱á ꞌse̱‑la̱ kjo̱binachon ra mì feheꞌta skanda ta kjiá‑nioo̱.
’Nga̱ jè Nainá batoó ꞌñó kjotsjake xi̱ta̱ i̱sàꞌnde,
nga kitsjá jè Iꞌndí‑la̱ ra ta jè ta̱jngo‑ni,
mé‑ni nga ngaꞌtsì xi̱ta̱ ra ko̱kjiín‑la̱ a̱ꞌta ꞌtse̱,
mì kì jchi̱ja,
ta isa̱á ꞌse̱‑la̱ kjo̱binachon ra mì feheꞌta skanda ta kjiá‑nioo̱.
Nainá mì tsa kì xá isìkasén‑ni Iꞌndí‑la̱ nga kjo̱hiꞌin ki̱ìnè‑la̱ xi̱ta̱ i̱sàꞌnde,
kií xá isìkasén‑ni nga a̱ꞌta ꞌtse̱ ko̱ma ki̱tjokajin‑ni kjo̱hiꞌin a̱ꞌta ꞌtse̱ jé‑la̱ xi̱ta̱ i̱sàꞌnde.
’Jè ra makjiín‑la̱ a̱ꞌta ꞌtse̱ Jesús,
mì tsa kjo̱hiꞌin tjínè‑la̱ nga si̱ìkjiín;
tanga jè ra mì kì makjiín‑la̱,
ijyeé kjo̱hiꞌin tjínè‑la̱ nga si̱ìkjiín ta nga̱tjì‑la̱ mì kì makjiín‑la̱ a̱ꞌta ꞌtse̱ Iꞌndí‑la̱ Nainá ra ta jè ta jngo‑ni.
Jñà xi̱ta̱ ra mì kì makjiín‑la̱,
ijyeé kjo̱hiꞌin tjínè‑la̱ nga si̱ìkjiín ta nga̱tjì‑la̱ ꞌkia̱ nga ꞌji i̱ i̱sàꞌnde jè ra síhisen‑ná mì kì kjotsjake,
ta isa̱á jñà ꞌñó kjotsjake jè ra kjoa̱jñò,
ta nga̱tjì‑la̱ nga ꞌchoó tjín jñà kjoa̱ ra ꞌsín.
Ngaꞌtsì xi̱ta̱ ra ꞌcho tjín kjoa̱ ra ꞌsín,
jtikeé ra kjoa̱ isen,
ko̱ majìn‑la̱ nga ya̱ nchrabá ñánda̱ nga isen chon ta nga̱tjì‑la̱ majìn‑la̱ nga jcha̱‑la̱ jñà kjoa̱ꞌcho ra ꞌsín.
Tanga jñà ra kjoa̱kixi̱ i̱nchiꞌsín,
nchrabáꞌta‑la̱ ñánda̱ isen chon,
mé‑ni nga jcha̱‑la̱ nga ꞌkoa̱á ꞌsín i̱nchiꞌsín koni ꞌsín mejèn‑la̱ Nainá.